દુનિયા ફરી એક વાર કોલ્ડ વોર તરફ ધકેલાઈ રહી છે તેવી ચેતવણી લાંબા સમયથી અપાતી હતી ને આ ચેતવણી સાચી પડી રહી હોય તેવી મોટી ઘટના તાજેતરમાં બની ગઈ. દુનિયામાં અત્યારે અમેરિકા અને ચીન બે સૌથી મોટી આર્થિક તાકાત છે. આ બંને દેશો વચ્ચે જંગી વેપાર થાય છે. બંને દેશોનો તેમાં ફાયદો છે પણ સાથે સાથે બંને દેશો દુનિયા પર પોતાનું વર્ચસ્વ જમાવવા માટે પણ મથ્યા કરે છે. આ મથામણના ભાગરૂપે અમેરિકાએ ચીનથી અમેરિકામાં આવતા માલ પર ૬૦ અબજ ડૉલરનો જંગી ટેક્સ ઠોકી દીધો. સામે ચીને પણ વળતો પ્રહાર કરીને અમેરિકાની ૧૨૮ પ્રોડક્ટ પર કરવેરો ૧૫ ટકાથી શરૂ કરીને ૨૫ ટકા સુધીનો ટેક્ષ ઝીંકી દીધો છે. ચીને તો વધુમાં એવી ધમકી પણ આપી છે કે અમેરિકા ચીનનાં ઉત્પાદનો ઉપર લાદેલો ટેક્સ ઓછો નહીં કરે તો અમે તમામ અમેરિકી પ્રોડક્ટ પર ટેક્સ ઠોકીશું. આ ટેક્સનો રેટ પણ ઊંચો હશે ને અત્યારે જે ટેક્સ ઠોકવામાં આવ્યો છે તેનો રેટ હજુ ઊંચો કરવામાં આવશે. અમેરિકા અને ચીને એકબીજાના માલ પર ટેક્સ ઠોક્યા તેના કારણે ટ્રેડ વોર શરૂ થઈ ગઈ છે ને આ ટ્રેડ વોર અંતે તો કોલ્ડ વોરમાં પરિણમશે એ નક્કી છે.